2013/0410 (COD)

A BIZOTTSÁG KÖZLEMÉNYE AZ EURÓPAI PARLAMENTNEK

az Európai Unió működéséről szóló szerződés 294. cikkének (6) bekezdése alapján

a tagállamok közigazgatási hatóságai közötti kölcsönös segítségnyújtásról, valamint a vám- és mezőgazdasági jogszabályok helyes alkalmazásának biztosítása érdekében e hatóságok és a Bizottság együttműködéséről szóló 515/97/EK tanácsi rendeletet módosító európai parlamenti és tanácsi rendelet elfogadásáról szóló tanácsi álláspontról

1. Háttér-információk

|  |  |
| --- | --- |
| A javaslat Európai Parlament és Tanács számára történő továbbításának időpontja(COM(2013) 0796 végleges – 2013/0410 COD dokumentum): | 2013.11.25. |
| Az Európai Parlament első olvasatban elfogadott álláspontjának időpontja: | 2014.03.18. |
| A Tanács álláspontja elfogadásának időpontja: | 2015.06.15. |

2. A Bizottság javaslatának célja

Az Európai Bizottság 2013. november 25-én elfogadott 515/97/EK rendelet módosítására irányuló javaslata, amelynek fő célja a vámcsalások elleni uniós és nemzeti szintű küzdelem előmozdítása azáltal, hogy javítja az import-, export- és tranzitadatok – beleértve a konténermozgások adatai – hozzáférhetőségét. A javaslat igyekszik továbbá biztosítani, hogy a gazdasági szereplők a birtokukban lévő alátámasztó okmányokat időszerűen elérhetővé tegyék. A javaslat célja ezenkívül tisztázni annak lehetőségét, hogy a kölcsönös jogsegélyek útján beszerzett információk bizonyítékként felhasználhatóak-e a büntető- és közigazgatási eljárások során a tagállamokban. A javaslat fő elemei a következők: a konténerállapot-üzenetek (CSM-ek) központi jegyzékének létrehozása; egy import-, export- és tranzitjegyzék létrehozása; a kölcsönös jogsegélyek útján beszerzett információk bírósági és közigazgatási eljárások során bizonyítékként történő felhasználási lehetőségének tisztázása; a gazdasági szereplők által birtokolt alátámasztó okmányoknak a Bizottság rendelkezésére bocsátására vonatkozó eljárás meghatározása.

3. A Tanács álláspontjával kapcsolatos megjegyzések

A tanácsi álláspont néhány módosítandó részletkérdéstől eltekintve a bizottsági javaslat valamennyi lényegi elemét elfogadja. A módosítások közé tartozik, hogy a kölcsönös jogsegélyek útján beszerzett információk bizonyítékként csak abban az esetben használhatóak fel bírósági eljárásokban, ha az adatszolgáltató tagország nem tiltakozik az ilyen jellegű felhasználás ellen. Az álláspont kiterjeszti a bizonyítékok elfogadhatóságára vonatkozó módosítást úgy, hogy az lefedje a spontán segítségnyújtási mechanizmus útján szerzett információkat is; korlátozza a javasolt jegyzékekben szereplő adatok körét; kiegészítő rendelkezést határoz meg a szankciókra nézve arra az esetre, ha a fuvarozók elmulasztják a konténerállapot-üzenetek jelentését; megszünteti a javasolt jegyzékekből a nemzetközi szervezetek és az uniós ügynökségek felé való adattovábbításra vonatkozó rendelkezést; és némileg módosítja az alátámasztó okmányok Bizottság általi beszerzésére vonatkozó eljárást.

A Bizottság ezeket a módosításokat támogatja.

A 2014. november 11-én, 2014. december 10-én és 2014. december 18-án tartott informális háromoldalú megbeszéléseken a Parlament, a Tanács és a Bizottság ideiglenes politikai megállapodásra jutott az 515/97/EK rendelet módosítását illetően.

A Tanács 2015. június 10-én megerősítette ezt a politikai megállapodást, majd 2015. június 15-én első olvasatban elfogadta álláspontját.

4. Következtetés

Mivel a háromoldalú megbeszélések során megegyezés született a bizottsági javaslathoz fűzött valamennyi módosításról, a Bizottság el tudja fogadni a Tanács első olvasatban elfogadott álláspontjában szereplő módosításokat.